Jou splinternuwe gimkaart lê in jou handsak, maar dis winter, dis koud en jy’s nie lus vir oefen nie. Jy weet jy moet leer vir die eksamen, maar jy wil net gou jou sepie kyk. Of jy het ‘n groot werksprojek, maar jy kan net nie jouself sover kry om te sit en te begin werk nie. Klink dit bekend? Been there, done that? Ons almal was al daar. Ons het ‘n paar wenke opgespoor om jou te help om te begin en deur te druk.
Hoekom sukkel jy so om aan die gang te kom? Hoekom voel jy so ongemotiveerd? Wat kan jy aan die onderliggende rede doen?
Soek ‘n paar prentjies wat weerspieël waar jy jouself aan die einde van die projek wil sien of hoe jy jouself in die toekoms sien. Wil jy graag oefen, maar kan nie deurdruk nie? Kry foto’s van hoe jy graag wil lyk. Sit dit op waar jy dit kan sien.
Aanvaar dat jy ongemotiveerd voel en dat jy nie enigiets hoef te doen nie. Maar jy het die keuse om jou doelwitte te bereik en die beste daarvan te maak.